शनिवार शाम क़रीब पांच बजे बिहार विद्यालय परीक्षा समिति के अध्यक्ष लालकेश्वर प्रसाद सिंह ने प्रेस कांफ्रेंस कर रिज़ल्ट की जानकारी दी.फेल घोषित किए गए छात्रों में साइंस टॉपर सौरभ श्रेष्ठ और इंटरमीडिएट साइंस में तीसरा स्थान हासिल करने वाले राहुल कुमार शामिल हैं.ये दोनों वैशाली जिले के विष्णु राय महाविद्यालय के छात्र के रूप में परीक्षा में शामिल हुए थे.परीक्षा समिति के अध्यक्ष ने शनिवार को इस कॉलेज की मान्यता तत्काल प्रभाव से निलंबित करने की भी घोषणा की.साथ ही उन्होंने यह भी बताया कि इस पूरी गड़बड़ी की जाँच हाई कोर्ट के रिटायर्ड जज की अध्यक्षता वाली एक तीन सदस्यों की समिति करेगी.वहीं शुक्रवार की जाँच परीक्षा में शामिल नहीं होने वाली एक मात्र टॉपर रूबी राय को एक और मौका देते हुए 11 जून को जाँच के लिए आने को कहा गया है. रूबी भी विष्णु राय महाविद्यालय की ही छात्र हैं.गौरतलब है कि रूबी और सौरभ का इंटरव्यू सामने आने के बाद ही इंटरमीडिएट टॉपर्स की सूची पर सवाल खड़े हुए थे.इसके बाद शुक्रवार को इंटर साइंस और आर्ट्स की परीक्षा में पहले पांच स्थानों पर रहने वाले 14 छात्रों की योग्यता की जांच कल फिर से विशेषज्ञों की समिति ने की थी.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)